เผาเมืองพ่นพิษหุ้นใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

‘วุฒิศักดิ์’เปลี่ยนใจไม่ขายปีนี้ หลายบริษัทรอจังหวะไอพีโอ
โพสต์ทูเดย์ — หุ้นน้องใหม่ป่วนเจอวิกฤตการเมืองทุบเศรษฐกิจ “วุฒิศักดิ์คลินิก” ขอถอยทัพขายหุ้น ไปเข้าตลาดหลักทรัพย์ปี 2554 แทน 
นายภาณุ คงแท่น ผู้อำนวยการอาวุโส ฝ่ายวาณิชธนกิจ บล.โกลเบล็ก โฮลดิ้ง แมนเนจเม้นท์ ในฐานะบริษัทที่ปรึกษาทางการเงินของบริษัท วุฒิศักดิ์ คลินิก เวชกรรม เปิดเผยว่า เมื่อต้นสัปดาห์ที่ผ่านมา ทางบริษัทวุฒิศักดิ์ได้ขอคืนคำขออนุญาตเสนอขายหลักทรัพย์ (ไฟลิง) จากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) หลังจากเพิ่งยื่นไฟลิงให้ ก.ล.ต.พิจารณา เมื่อวันที่ 9 เม.ย. ที่ผ่านมา และเลื่อนเป้าหมายการเข้าตลาดหลักทรัพย์จากภายในปีนี้ออกไปเป็นปี 2554
ทั้งนี้ ทางบริษัทวุฒิศักดิ์มองว่าภาวะทางเศรษฐกิจและการเมืองไม่เอื้ออำนวยต่อการเข้าไประดมทุน ซึ่งสอดคล้องกับภาวะของบริษัทเช่นกันที่ขอจัดทัพภายในใหม่เพื่อปรับแผนงานและการดำเนินงานไปในทิศทางเดียวกับแผนการใช้เงินในอนาคต
“ด้วยสถานการณ์เช่นนี้ บริษัทที่ต้องการระดมทุนมาก เสนอขายหุ้นให้กับประชาชนครั้งแรก (ไอพีโอ) ทั้งหมด 145 ล้านหุ้น จึงไม่อยากให้ผู้ลงทุนมีความเสี่ยงในการลงทุน และคิดว่าหากรอผลการดำเนินงานของปี 2553 อีก 1 ปี ก็จะช่วยให้ผู้ลงทุนเห็นปัจจัยพื้นฐานที่แข็งแกร่งของบริษัทมากขึ้น” นายภาณุ กล่าว
สำหรับการเลื่อนเข้าตลาดหุ้นก็ไม่มีผลกระทบต่อการขยายงานและสภาพคล่องของบริษัท เพราะลักษณะธุรกิจมีกระแสเงินสดหมุน เวียนเพียงพอ
นายวรวุฒิ อุ่นใจ กรรมการและผู้จัดการ บริษัท ออฟฟิศเมท เปิดเผยว่า บริษัทยังมีความมั่นใจจะเข้าตลาดหลักทรัพย์เอ็ม เอ ไอ ไม่เกินกลางเดือน มิ.ย.นี้ หลังจากเกิดปัญหาการเมืองจนต้องเลื่อนงานเซ็นสัญญาแต่งตั้งผู้จัดจำหน่ายและรับประกันการจำหน่ายหุ้น เมื่อวันที่ 21 พ.ค. เพื่อเตรียมเข้าจดทะเบียนในวันที่ 3 มิ.ย. 2553 ออกไป
“เรื่องภาวะและอารมณ์ตลาดมองว่าเป็นปัจจัยรองมากกว่า ขณะที่บริษัทเสนอขายหุ้นไม่มาก เพียง 20 ล้านหุ้นเท่านั้น แต่ปัจจัยหลักคือเราเตรียมตัวเข้าตลาดหุ้นมานาน และต้องการเป็นบริษัทจดทะเบียน เพื่อสร้างเครดิตกับลูกค้าในการรับงานใหญ่หรือคู่ค้าหน่วยงานราชการมากขึ้น อีกทั้งจะระดมเงินมาชำระหนี้เงินกู้ระยะยาวบางส่วนจากที่มีอยู่ 50 ล้านบาท ช่วยประหยัดดอกเบี้ยได้ถึงปีละ 34 ล้านบาท และยังนำเงินไปปรับปรุงระบบโปรแกรมการซื้อขายสินค้าออนไลน์ให้ดียิ่งขึ้น” 
ขณะที่ผลประกอบการของบริษัทนอกจากไม่ได้รับผลกระทบจากเหตุการณ์ครั้งนี้ แต่กลับดีขึ้น มีความต้องการสั่งซื้อสินค้าอุปกรณ์การใช้ในออฟฟิศทางออนไลน์มากขึ้นกว่าตอนเหตุการณ์ปกติ
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลัก ทรัพย์แห่งประเทศไทย กล่าวว่า มีบริษัทขนาดใหญ่แห่งหนึ่งเลื่อนเข้าตลาดหุ้นจากไตรมาส 2 เป็นไตรมาส 3 เพื่ออยากรอสถานการณ์การเมืองให้นิ่งกว่านี้ก่อน
อย่างไรก็ตาม อาจจะเห็นเซอร์ ไพรส์บริษัทขนาดใหญ่เข้ามาจดทะเบียนในครึ่งปีหลัง และภายในเดือน มิ.ย. น่าจะมีกองทุนอสังหาริมทรัพย์เข้าระดมทุนอีก 2 แห่ง และบริษัท ออฟิฟศเมทเข้าตลาดเอ็ม เอ ไอ 
“เหตุที่ยังเห็นบริษัทใหม่ยังเสนอขายหุ้นไอพีโอและเข้าตลาดหุ้น โดยเฉพาะในตลาดเอ็ม เอ ไอ เนื่องจากหลายบริษัทได้เตรียมตัวมาต่อเนื่อง ที่สำคัญบริษัทเหล่านี้มีขนาดกลางเล็ก ซึ่งส่วนใหญ่ขายหุ้นให้กับนักลงทุนรายย่อยมากกว่าจะขายให้แก่นักลงทุนต่างชาติ ส่วนบริษัทขนาดใหญ่ก็มีดีในตัวเอง แต่อาจต้องดูเวลาที่เหมาะสมด้วย” นายชนิตร กล่าว
นายวรชาติ ทวยเจริญ กรรมการผู้จัดการ บริษัท ฟินเน็กซ์ แอ๊ดไวเซอรี่ กล่าวว่า บริษัทมี 2 บริษัทที่เตรียมขายไอพีโอในครึ่งหลังปีนี้ คือ บริษัท กันกุลเอ็นจิเนียริ่ง เข้าตลาดหุ้นใหญ่ และบริษัท สาลี่คัลเล่อร์ เข้าตลาดเอ็ม เอ ไอ ซึ่งจะเสนอขายหุ้นเมื่อไรคงต้องพิจารณาภาวะโดยรวมประกอบด้วย